Jabarkan Biografi dari Henrietta lacks dalam bahasa minangkabau

Henrietta "Hennie" Lacks lahia jo namo Loretta Pleasant pado 1 Agustus 1920 di Roanoke, Virginia, A.S. dari mandenyo banamo Eliza Pleasant (née Lacks) (1886-1924) dan abaknyo banamo John "Johnny" Randall Pleasant (1881-1969). Henrietta diingek mampunyoi warno mato hazel, pinggang rampiang, sapatu ukuran 6 (Ukuran US 6 = ukuran EU 36 = 8.75 inchi = 22.5 cm), suko mamakai kutek warno merah jo suko mamakai rok span lipek. Keluarganyo kurang yakin mulo parubahan namo Loretta manjadi Henrietta, dan sadari ketek alah dipanggia Hennie. Katiko Henrietta barumua ampek tahun pado 1924, mandenyo maningga saat malahiaan anak ka sapuluah. Dek kapayahan manggadangan anak kalau surang sajo salapeh bininyo maningga, abaknyo Henrietta mambaok anak-anaknyo pindah ka Clover, Virginia, A.S. di ma anak-anaknyo dibagi untuak digadangan jo famili di sinan. Henrietta akhirnyo digadangan jo Thomas "Tommy" Henry Lacks nan marupokan akeknyo dari pihak mande, dan tingga di rumah kabin kayu balantai duo nan dahulu tampek tingga budak nan karajo di ladang kabun kapunyoan akek buyut jo om buyutnyo Henrietta nan ras kulik putiah. Di sinan nyo babagi kamar jo sapupu nan baumua sambilan tahun (amak kaduonyo basaudara) banamo David "Day" Lacks (1915-2002) nan kudian jadi lakinyo.

Maikuikan karajo kabanyakan sanak familinyo nan tingga di Clover, Henrietta ikuk batani dan bakureh di ladang tembakau dari ketek. Henrietta masuak sakolah khusus urang kulik hitam nan balokasi duo mil (3,2 KM) dari tampeknyo tingga sampai akhirnyo putuih sakolah di kalas anam supayo bisa bakureh untuak kaluarganyo. Pado 1935, katiko baumua 14 tahun Henrietta malahiakan Lawrence Lacks anak laki-laki partamonyo, di 1939 anak padusinyo Elsie Lacks (1939-1955) lahia. Kaduonyo baabak Day Lacks. Elsie mandarito epilepsi jo cerebral palsy sayangnyo dicap "balain" atau "kopok jo pakak" dek kaluarganyo.